[Resensie] Aardklop: Franse vioolmusiek net vir uitsoekgehoorFoto: cloveraardklop.co.za Clover Aardklop Nasionale Kunstefees bied vanjaar ŉ verskeidenheid musiekproduksies wat ŉ wye gehoor sal bekoor. Minder bekende en “swaarder” musiek het egter ook ŉ plek by dié fees. Franse vioolmusiek is gemik op ŉ baie spesifieke gehoor met die werk van vier Franse komponiste, naamlik Gabriel Fauré, Claude-Achille Debussy, Francis Poulenc en Charles-Camille Saint-Saëns, wat uitgevoer word deur Zanta Hofmeyr op viool en Elna van der Merwe wat haar op die klavier begelei. Musiek in die produksie is hoofsaaklik afkomstig uit die klassiek moderne era met ŉ dramatiese en soms romantiese aanslag. Aanhangers van dié komponiste en era sal waardering vir die produksie hê, maar indien ’n mens nie oor die nodige agtergrondkennis beskik nie, kan dit dalk as te swaar ervaar word. Die komponiste is dalk bekend aan die algemene feesganger, maar die werk wat tydens die produksie uitgevoer word, sal nie noodwendig deur Jan Alleman herken word nie. Die twee musikante kwyt hul uitmuntend van hul taak, en ’n mens kan net hul lof besing. Zanta se viooltegniek is onoortreflik en ’n mens word meegevoer deur haar talent en passie. Elna toor met die klavier. Dié twee musikante vorm ŉ goeie span en vul mekaar baie goed aan. As dié era se musiek met jou hart praat, is Franse vioolmusiek reg in jou kraal, maar aanhangers van ligte, “kommersiële” of bekende klassieke musiek moet liefs dié produksie vermy.